CELEX: 32015D0749
Language: sk
Date: 2015-05-07 00:00:00
Title: Vykonávacie rozhodnutie Komisie (EÚ) 2015/749 zo 7. mája 2015, ktorým sa zrušuje rozhodnutie 2007/410/ES o opatreniach na prevenciu zavlečenia viroidu vretenovitosti zemiakov do Spoločenstva a jeho šírenia v rámci Spoločenstva [oznámené pod číslom C(2015) 3023]

12.5.2015   
            
            
               SK
            
            
               Úradný vestník Európskej únie
            
            
               L 119/25
            
         VYKONÁVACIE ROZHODNUTIE KOMISIE (EÚ) 2015/749
   zo 7. mája 2015,
   ktorým sa zrušuje rozhodnutie 2007/410/ES o opatreniach na prevenciu zavlečenia viroidu vretenovitosti zemiakov do Spoločenstva a jeho šírenia v rámci Spoločenstva
   
      
         [oznámené pod číslom C(2015) 3023]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
   keďže:
   
               (1)
            
            
               Bez ohľadu na opatrenia stanovené v rozhodnutí Komisie 2007/410/ES (2) je viroid vretenovitosti zemiakov v súčasnosti rozšírený na území Únie na rastlinách, na ktoré sa vzťahuje uvedené rozhodnutie, ďalej len „špecifikované rastliny“, ako vyplýva z úradných prieskumov, ktoré členské štáty vykonali podľa uvedeného rozhodnutia.
            
         
               (2)
            
            
               Od uplatňovania rozhodnutia 2007/410/ES však neboli na špecifikovaných rastlinách pozorované žiadne príznaky prítomnosti viroidu vretenovitosti zemiakov a podľa stanoviska Európskeho úradu pre bezpečnosť potravín (3) sa očakáva, že pospiviroidy budú mať na uvedené rastliny minimálny vplyv. Prítomnosť uvedeného organizmu na špecifikovaných rastlinách navyše neviedla k jeho šíreniu na území Únie na iné rastliny než špecifikované rastliny.
            
         
               (3)
            
            
               Preto sa dospelo k záveru, že opatrenia stanovené v rozhodnutí 2007/410/ES nie sú primerané na prevenciu šírenia viroidu vretenovitosti zemiakov na špecifikovaných rastlinách na území Únie a že neexistuje žiadne fytosanitárne riziko, ktoré by takéto opatrenia odôvodňovalo.
            
         
               (4)
            
            
               Rozhodnutie 2007/410/ES by sa preto malo zrušiť.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Rozhodnutie 2007/410/EÚ sa zrušuje.
   Článok 2
   Toto rozhodnutie je určené členským štátom.
   
      V Bruseli 7. mája 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Rozhodnutie Komisie 2007/410/ES z 12. júna 2007 o opatreniach na prevenciu zavlečenia viroidu vretenovitosti zemiakov do Spoločenstva a jeho šírenia v rámci Spoločenstva (Ú. v. EÚ L 155, 15.6.2007, s. 71).
   
      (3)  EFSA Scientific Opinion on the assessment of the risk of solanaceous pospiviroids for the EU territory and the identification and evaluation of risk management options 1 Vestník EFSA (EFSA Journal) (2011) 9(8):2330.